**Ige:** Mk. 12. 13-17. *13Elküldtek hozzá a farizeusok és a Heródes-pártiak közül néhányat, hogy szóval csalják tőrbe. 14Odamentek tehát, és így szóltak hozzá: „Mester, tudjuk, hogy igaz vagy, és nem tartasz senkitől, mert nem veszed figyelembe az emberek tekintélyét, hanem az igazsághoz ragaszkodva tanítod az Isten útját. Szabad-e adót fizetni a császárnak, vagy nem? Fizessük-e, vagy ne fizessük?’ 15Ő pedig ismerve képmutatásukat, ezt mondta nekik: „Mit kísértetek engem? Hozzatok nekem egy dénárt, hogy megnézzem.” 16Hoztak egyet, és akkor Jézus megkérdezte: „Kié ez a kép és ez a felirat?” Ők pedig így feleltek: „A császáré.” 17Ekkor Jézus ezt mondta nekik: „Adjátok meg a császárnak, ami a császáré, és az Istennek, ami az Istené.” És igen elcsodálkoztak rajta.*

Kedves Testvérek!

Lehetséges-e az igazság keresése Jézus ellenére? Ha a kereszténység igazságát, ha a szeretet igazságát vesszük alapul, akkor nem! Ha finomabban fogalmazunk, akkor azt mondhatjuk: *„kissé ellentmondásos ez a helyzet”*. A világunkban mégis rengetegen megpróbálják. Átvariálni a szeretet lényegét, amely nélkül nincs megnyugvás. Katasztrofális élethelyzeteket eredményez, amikor mi akarunk okosabbak lenni! Itt azonban nem egyszerűen csak erről van szó! Nem arról, hogy a farizeusok és a Heródes-pártiak megpróbálnak egy alternatív igazságot találni, amelyet lehet igazságként értékelni a megfelelő szempontból. Itt arról van szó, hogy tudatosan megtámadják Jézus igazságát! A legkevésbé sem számít, hogy Jézus mivel tette bizonyossá a messiási voltát. Lényegtelen, hogy bizonyossá tette a csodáival, a hatalommal, amellyel a szavait kimondta. Lényegtelen, hogy betöltötte az ószövetségi próféciákat. Lényegtelen, hogy olyan önzetlen szeretettel érkezett, amely csak az Istentől jöhet.

Jézus jeruzsálemi bevonulása után vagyunk! Feltámasztotta Lázárt, aki 4. napja volt már halott, meggyógyította a vakon születettet, meggyógyított leprásokat. Akinek eddig kételyei lettek volna, az a messiási csodákat látva most már nem kételkedhet, hogy valóban az Ószövetségben megígért Messiás van jelen. Aki Dániel könyve alapján Emberfiának nevezi önmagát, de mégis annyira szoros kapcsolatban van az atyával, hogy nem lehet csak ember. Aki mégis kételkedik, az már csak leplezni próbálja a szívének keménységét. Azt, hogy elutasítja Jézust. De ezt nyilvánosan senki nem meri felvállalni ekkor még. Még azok sem – a farizeus irányzat és a Heródes párt tagjai – akiknek már csak annyi számított, hogy valamivel meg tudják ingatni Jézus mondandóját, hogy valamit félreérthetővé magyarázhassanak. A döntés ugyanis már régen megszületett a szívükben a messiás elutasításáról. Mivel nagyon haragszanak rá, már csak egy céljuk van: meg akarják gyilkolni.

Minden lépésük ezt a célt szolgálja. A mai Ige is bebizonyítja ezt. Hiába gondolták ki jól, hogy mivel lehet Jézust megfogni. Az adózással: „*Szabad-e adót fizetni a császárnak, vagy nem? Fizessük-e, vagy ne fizessük?*” Hiszen Jézus, aki a törvényeknek való engedelmességet hirdeti, az elnyomó hatalomnak való adót sem fogja ellenezni. És akkor támadható. Ha pedig mégis ellenzi, akkor lázadó. Zseniális ötlet. Bármit mond, lehet rosszként tálalni. És az a társadalmi struktúra, ami a farizeus párt vagy épp Heródes mögött állt, már készen is volt az ugrásra, hogy elhíreszteljék Jézus válaszát megfelelően tálalva. És még ennél is tovább mennek azok, akik Jézusban ellenséget látnak! A „legjobb” politikusi hozzáállást veszik elő, amikor megdicsérik a másikat, de a szavait a saját szempontjukból értelmezik. *„Mester, tudjuk, hogy igaz vagy, és nem tartasz senkitől, mert nem veszed figyelembe az emberek tekintélyét, hanem az igazsághoz ragaszkodva tanítod az Isten útját.* És a saját igazságukon keresztül olyanért dicsérik meg, amit nem tett meg, és még csak célja sem volt ez. Jézus azért lenne igaz, mert nem veszi figyelembe az emberek tekintélyét? Azért lenne igaz, mert nem tart senkitől? A terv zseniális. Emberként ennél többet nem lehet tenni az Isten ellen. Nemcsak elutasítják, hanem az igazságot is maguknak követelik és ez alapján utasítják el!

De nem tehetnek semmit. El nem foghatják, mert a tömegtől félnek. Bár ekkorra ott is sokan vannak, akik elutasították Jézust, de még nem merik felvállalni. Majd csak akkor, amikor a nép vallási és politikai vezetői elutasítják, majd csak akkor veszik le sokan az álarcot. A válasza ugyanis zseniális! Szembesít és megerősít:

*„Mit kísértetek engem? Hozzatok nekem egy dénárt, hogy megnézzem.” 16Hoztak egyet, és akkor Jézus megkérdezte: „Kié ez a kép és ez a felirat?” Ők pedig így feleltek: „A császáré.” 17Ekkor Jézus ezt mondta nekik: „Adjátok meg a császárnak, ami a császáré, és az Istennek, ami az Istené.”*

Szembesítés azzal, hogy az önigazság veszélyes. Miért veszélyes az önigazság? Azért, mert önigazolás lesz belőle! Mert csak idő kérdése, de az önigazságunkat önmagunk felmentése fogja követni. A bűnös természetünkbe ugyanis ez van belekódolva. Azok életében, akik ellenséget látnak Jézusban, észrevehetjük ezt a folyamatot. Előbb csak ellenállás van, aztán teljes elutasítás. Az ellenállás az önigazság következménye. Az elutasítás az önigazolásé. És a főpapi család tagjainak, vagy épp Heródesnek nagyon is tisztában kellett lennie azzal, hogy Jézus a messiás. Hogy dönteni kell vele kapcsolatban. De az önigazságukat hangoztatták, így nem is lehetett más a végeredmény, mint a gyilkosság igazolása. Ami megint csak arra mutatott rá, hogy semmit sem tehettek Jézussal a saját erejükből, csak azt, amit Ő megengedett. De ez egy másik történet.

A megerősítése annak, hogy a normális emberi élet kulcsa az alázat Jézus előtt. Amely az önigazságra is megoldás! Hiszen nem kell azt megélni, ami belénk van kódolva! Szabadok lehetünk az önigazságtól és szabadok lehetünk ennek a következményétől. De ehhez bele kell alázkodnunk Jézusnak, mint ÚRnak az akaratába! Mert másként nem megy. Mindig meg fogjuk találni azt a bölcsességet, amely igazságként lobogtatható bármely helyzetben. De ne keressünk mást, mint, amit Jézus tud mondani. Hanem álljunk bele a szeretetébe, és akkor nem harcolni fogunk ellene és egymás ellen, hanem azt élhetjük meg, ami épít, ami többé tesz.

De ebből az alapállásból látni fogjuk, hogy mi a felelősségünk! Ahol nem az önigazságunk számít, ott nagyon hangsúlyossá válik a Jézusi mondat: *„Adjátok meg a császárnak, ami a császáré és Istennek, ami az Istené.”* Nem érdemes nagyon távolra tekinteni, most az emberi élet védelme a legfontosabb. A „császárnak”, vagyis a világi hatalomnak most azt adhatjuk, hogy mindent megteszünk az emberi találkozások csökkentésére. A vírus terjedését így lehet lassítani. Az istennek pedig azzal szolgálhatunk, hogy imádkozunk. Most az imádsággal tehetjük a legtöbbet.

Négy konkrét imádságtémát javasolnék:

1. Kérjük Jézust, hogy könyörüljön rajtunk, és segítsen akkor is, ha az emberi erő véget ér. Hogy amikor majd az ápolói és orvosi kar már a teljes kimerülés határán lesz, akkor még kapjanak erőt.
2. Kérjük Jézust, hogy lassítsa le a járvány terjedését, hogy ne egy nagy hullámban szaladjon át hazánkon, hanem hosszan, mert akkor sokkal kevesebben kapják el.
3. Kérjük Jézust, hogy segítsen, hogy minél hamarabb gyógyuljanak fel azok a betegek, akik egyébként egészségesek, nehogy oda jussunk, ahol most az olaszok, meg a spanyolok vannak. Ahol nincs elegendő kórházi ágy és el kell dönteni, hogy kit mentenek meg.
4. És kérjük Jézust, hogy azokat a lucfalvai testvéreinket, akik komoly betegséggel küzdenek, tartsa biztonságban.

Kedves Testvérek! Az imádságaink azt jelentik, hogy várjuk a megoldást Jézustól. De ne csak elvárjuk, hanem imádkozzunk megalázkodva és mindent neki odaadva. Mert ha Ő van a középpontban, akkor nem lesz önigazságunk. Ha Ő van a középpontban, akkor meg tudunk alázkodni. Ha Ő van a középpontban, akkor meg tudjuk adni a császárnak, vagyis a világi hatalomnak, ami az övé, de meg tudjuk adni az Istennek is, amit neki kell odaadnunk. Ámen!